USR Timișoara încă nu și-a anunțat candidații la parlamentare, dar în sânul filialei pare să mocnească deja un scandal. Unul dintre membri i-ar fi trimis o scrisoare deschisă lui Nicușor Dan, susținând că filiala a fost confiscată de „un grup format din familii”, iar o parte din membri sunt traseiști politici.

Lucrurile în USR Timișoara, organizație condusă de Luminița Dolângă, o profesoară de tehnologia informației, nu par să fie deloc liniștite. Filiala ar trebui să-și prezinte în aceste zile candidații la parlamentare, dar, înainte ca acest lucru să se producă, a ieșit la iveală o scrisoare deschisă adresată președintelui Nicușor Dan. Trimisă de pe adresă de e-mail a unui anume Laurențiu Popa, epistola conține acuzații grave la adresa celor care se ocupă de filiala timișoreană. „Încă de la început am văzut că s-a format o coaliție a celor mai în vârstă în detrimentul celor tineri (…) Grupul de initiațivă s-a mărit încet și foarte selectiv, deși existau peste 30 de noi potențiali membri care așteptau să fie chemați după ce și-au depus cererile de adeziune, în acesta intrând și traseiști politici, unii cu funcții în M10, alții care au activat în mai multe partide, 2 sau chiar 3. La alegerile interne a fost evidentă cristalizarea unei echipe care tăia și spânzură, formata din cei în vârstă care au candidat și s-au susținut reciproc pentru funcții cheie în Biroul Local. Dolângă Luminița, 47 ani (…), președinte cu ajutorul votului soțului ei, fiind la egalitate de voturi cu un tânăr din partid; Dolângă Sorin, 48 ani, funcționar public la ANAF Timișoara, căruia i s-a dat funcția de membru al comisiei de arbitraj; Militaru Rodica, 61 de ani, cadru didactic , fost membru PCR încă din studenție (…) Șipoș Sorin, 46 de ani, de asemenea vicepreședinte, pe motiv că sunteți amici din liceu și că vă cunoașteti foarte bine (…) Aceste persoane au confiscat USR Timișoara cu ajutorul celor care imediat ce au simțit din ce direcție bate vântul și s-au pus bine cu noua conducere, respectiv Fălcoi Nicu, 49 de ani, fost președinte în comisia de etică și arbitraj din M10, fost membru PCR, Bușe Lucian, 44 ani, alt traseist politic pe la câteva partide, PNȚCD, PNL, Noua Republică”, scrie semnatara scrisorii.

Când s-a dat drumul la înscrieri pentru listele de la parlamentare și-au depus candidaturile Rodica Militaru, Sorin Dolângă, Sorin Șipoș și încă trei persoane. Dolângă nu a adunat totuși voturile necesare, deoarece unii membri ai filialei au considerat inacceptabilă situația ca soția acestuia să fie președinte, iar el potențial deputat. Conform semnatarei scrisorii, au fost aprobate doar candidaturile depuse de Rodica Militaru, Sorin Șipoș și Radu Lupan, restul fiind respinse. „Nu s-a respectat niciun fel de regulament privind votul, echipa de conducere a propus reguli noi după care s-au desfășurat alegerile, inițial era vorba despre o discuție și s-a dovedit că au avut loc niște alegeri nestatutare (…) Totul s-a întâmplat fără să existe o competiție corectă, un program politic individual (…) Toate cele de mai sus culminează cu un alt aspect grav: pentru toate cotizațiile membrilor și simpatizanților mascate sub formă de donații, nimeni nu a primit nicio chitanță, nimeni nu a primit măcar o hțrtie pentru banii dați, deși s-au făcut cheltuieli în numele USR Timișoara”, mai susține aceasta.

Concluzia semnatarei scrisorii: „Niște oameni care nu au nici o legătură cu spiritul USR (…) au confiscat șansa timișorenilor de a trimite în parlament oameni cu adevărat valoroși și s-au cățărat și au apucat ciolanul strâns fara să le pese de principii si valori (…) În USR Timișoara sunt oameni de calitate, oameni tineri care se încadrează în așteptările cetățenilor exact profilul descris de dumneavoastră, 25-45 ani, nu 45-90 (…) Simt însă că dacă nu va spun toate aceste lucruri, acestea se vor întoarce împotriva dumneavoastra și vor lovi în USR, ceea ce este inacceptabil. Vă rog să priviți cu atentie către coordonatorii din Bucuresti și către organizația Timișoara. Am convingerea că nimic nu se întâmplă fără ca ei să fie implicați sau măcar să știe”. USR ar trebui să anunțe oficial candidații pentru parlamentare la finele acestei săptămâni, ținta pentru Timiș fiind de 15%.